b"\n_START_ARTICLE_\nBiserica de lemn din Gr\xc4\x83nice\xc8\x99ti\n_START_SECTION_\nIstoricul bisericii\n_START_PARAGRAPH_\nSatul Gr\xc4\x83nice\xc8\x99ti este situat \xc3\xaen partea de nord-est a jude\xc8\x9bului Suceava, de-a lungul drumului na\xc8\x9bional DN2 (E85), la 27 km de municipiul Suceava \xc8\x99i la 17 km de ora\xc8\x99ul Siret. Prima atestare documentar\xc4\x83 a localit\xc4\x83\xc8\x9bii o reprezint\xc4\x83 un uric din 15 martie 1490, c\xc3\xa2nd \xc8\x98tefan cel Mare (1457-1504) a \xc3\xaent\xc4\x83rit Episcopiei de R\xc4\x83d\xc4\x83u\xc8\x9bi dreptul de st\xc4\x83p\xc3\xa2nire a 50 de sate \xe2\x80\x9ecare au fost date de Alexandru voievod\xe2\x80\x9d. Acela\xc8\x99i document men\xc8\x9bioneaz\xc4\x83 c\xc4\x83 \xc3\xaentre cele 50 de sate mo\xc8\x99tenite de Alexandru cel Bun (1400-1432), vatra Gr\xc4\x83nice\xc8\x99ti este a \xe2\x80\x9e30-a biseric\xc4\x83, cu pop\xc4\x83\xe2\x80\x9d, dovad\xc4\x83 c\xc4\x83 \xc3\xaen sat exista o biseric\xc4\x83, a c\xc4\x83rei loca\xc8\x9bie este ast\xc4\x83zi necunoscut\xc4\x83, cu mult timp \xc3\xaenainte de apari\xc8\x9bia actualului l\xc4\x83ca\xc8\x99._NEWLINE_Actuala biseric\xc4\x83 de lemn din Gr\xc4\x83nice\xc8\x99ti a fost construit\xc4\x83 la mijlocul secolului al XVIII-lea, ctitorii l\xc4\x83ca\xc8\x99ului fiind \xc8\x9b\xc4\x83ranii Gherasim \xc8\x99i Toader Ungurean. At\xc3\xa2t cronica parohial\xc4\x83 din comun\xc4\x83, c\xc3\xa2t \xc8\x99i lucrarea istoricului Nicolae Stoicescu intitulat\xc4\x83 \xe2\x80\x9eRepertoriul bibliografic al localit\xc4\x83\xc8\x9bilor \xc8\x99i monumentelor medievale din Moldova\xe2\x80\x9d consemneaz\xc4\x83 anul 1758 ca an al construc\xc8\x9biei bisericii. \xc3\x8en \xe2\x80\x9eSchematismul Bucovinei din 1867\xe2\x80\x9d, l\xc4\x83ca\xc8\x99ul este datat \xc3\xaen 1768, apar\xc8\x9bin\xc3\xa2nd de Fondul religionar al Bucovinei. \xc3\x8en acea perioad\xc4\x83 satul era administrat de preotul paroh George Ciuntuleac \xc8\x99i facea parte din Protopopiatul Siret. \xc3\x8en \xe2\x80\x9eSchematismul din 1890\xe2\x80\x9d sunt men\xc8\x9bionate alte date referitoare la sat \xc8\x99i la ridicarea bisericii de lemn, construit\xc4\x83 anterior anului de ocupa\xc8\x9bie militar\xc4\x83 habsburgic\xc4\x83 a Bucovinei. Primul preot paroh amintit de cronica parohial\xc4\x83 din Gr\xc4\x83nice\xc8\x99ti este Ioan \xc8\x9aurcan, decedat \xc3\xaen decembrie 1814, la numai 38 de ani._NEWLINE_Ini\xc8\x9bial, biserica ridicat\xc4\x83 din grinzi de lemn se asem\xc4\x83na cu vechile case \xc8\x9b\xc4\x83r\xc4\x83ne\xc8\x99ti din zon\xc4\x83, av\xc3\xa2nd o singur\xc4\x83 u\xc8\x99\xc4\x83, c\xc3\xa2teva ferestre, un turn \xc3\xaen\xc4\x83l\xc8\x9bat pe naos \xc8\x99i acoperi\xc8\x99 din \xc8\x99indril\xc4\x83. \xc3\x8entre timp, edificiul a devenit ne\xc3\xaenc\xc4\x83p\xc4\x83tor pentru deservirea nevoilor spirituale ale popula\xc8\x9biei \xc3\xaen cre\xc8\x99tere din localitate. Prin urmare, \xc3\xaen 1830 locuitorii satului au desf\xc4\x83cut biserica p\xc3\xa2n\xc4\x83 la temelie, au ad\xc4\x83ugat-o, dubl\xc3\xa2ndu-i practic dimensiunile, \xc8\x99i au construit-o pe acela\xc8\x99i loc. \xc3\x8en prezent, \xc3\xaen interior exist\xc4\x83 un prag care aminte\xc8\x99te de prima variant\xc4\x83 a l\xc4\x83ca\xc8\x99ului._NEWLINE_\xc3\x8en anul 1900 au loc alte extinderi. Tot atunci, este construit la intrarea \xc3\xaen cimitirul bisericii un turn clopotni\xc8\x9b\xc4\x83, cu etaj. \xc3\x8enf\xc4\x83\xc8\x9bi\xc8\x99area edificiului este schimbat\xc4\x83 din nou \xc3\xaen 1902, c\xc3\xa2nd este ref\xc4\x83cut acoperi\xc8\x99ul de \xc8\x99indril\xc4\x83, manopera fiind repetat\xc4\x83 \xc3\xaen 1932. Ulterior, epitropul Gheorghe Moro\xc8\x99an o acoper\xc4\x83 cu tabl\xc4\x83 zincat\xc4\x83. Conform spuselor preotului paroh Mihai Apetroae, sub tabl\xc4\x83 a fost pastrat\xc4\x83 drani\xc8\x9ba original\xc4\x83. Pentru a proteja edificiul de intemperii, pere\xc8\x9bii din b\xc3\xa2rne au fost placa\xc8\x9bi cu sc\xc3\xa2nduri dispuse vertical \xc8\x99i vopsite \xc3\xaen culoarea maro._NEWLINE_\xc3\x8en fa\xc8\x9ba bisericii se g\xc4\x83sesc trei cruci vechi de piatr\xc4\x83, bine conservate, cu urm\xc4\x83toarele inscrip\xc8\x9bii: \xe2\x80\x9eAceast\xc4\x83 cruce s-a f\xc4\x83cut cu cheltuiala lui Filon \xc8\x9aibu \xc8\x99i cu so\xc8\x9bia lui Domnica \xc8\x99i Saveta a lui \xc8\x98tefan Bourean, 1898\xe2\x80\x9d; \xe2\x80\x9eAceast\xc4\x83 sf\xc3\xa2nt\xc4\x83 cruce s-a f\xc4\x83cut cu cheltuiala robului lui Dumnezeu Vasile Prelipcian din Krainice\xc8\x99ti \xc8\x99i s-au a\xc8\x99ezat \xc3\xaenaintea sfintei biserici spre ve\xc8\x99nic\xc4\x83 pomenirea lui, la 30 mai 1860\xe2\x80\x9d; \xe2\x80\x9eAceast\xc4\x83 cruce \xc8\x99i masa s-a f\xc4\x83cut din cheltuiala robului lui Dumnezeu \xc8\x98tefan Bourean a (M)acsim \xc8\x99i Filon \xc8\x9aibu cu so\xc8\x9bia lui Domnica, \xc3\xaen anul 1891\xe2\x80\x9d. Primele dou\xc4\x83 inscrip\xc8\x9bii sunt gravate \xc3\xaen caractere latine, iar a treia \xc3\xaen caractere chirilice._NEWLINE_\xc3\x8en anii '30 ai secolului al XX-lea, pe c\xc3\xa2nd slujea ca paroh preotul Epaminonda Berlinschi, s-a \xc3\xaenceput construirea unei biserici de zid \xc3\xaen centrul satului Gr\xc4\x83nice\xc8\x99ti. Temelia l\xc4\x83ca\xc8\x99ului de cult a fost sfin\xc8\x9bit\xc4\x83 \xc3\xaen anul 1936 de mitropolitul Visarion Puiu al Bucovinei. \xc3\x8entre anii 1940-1950 a slujit aici preotul paroh Casian Bucescu (1907-1986), considerat \xe2\x80\x9eapostolul Sucevi\xc8\x9bei\xe2\x80\x9d. El a fost \xe2\x80\x9eprimit cu p\xc3\xa2ine \xc8\x99i sare, ca un ierarh, de c\xc4\x83tre vechii gospodari la Gr\xc4\x83nice\xc8\x99ti\xe2\x80\x9d. \xc3\x8en perioada sa, au fost continuate lucr\xc4\x83rile la noua biseric\xc4\x83, care a fost \xc3\xaen\xc4\x83l\xc8\x9bat\xc4\x83 p\xc3\xa2n\xc4\x83 la nivelul ferestrelor. Construc\xc8\x9bia bisericii noi a fost finalizat\xc4\x83 \xc3\xaen anul 1960, \xc3\xaen perioada \xc3\xaen care paroh la Gr\xc4\x83nice\xc8\x99ti era Gheorghe Puha. Biserica de zid ad\xc4\x83poste\xc8\x99te Parohia Gr\xc4\x83nice\xc8\x99ti 1, \xc3\xaen timp ce vechea biseric\xc4\x83 de lemn a devenit Parohia Gr\xc4\x83nice\xc8\x99ti 2._NEWLINE_\xc3\x8en apropierea intr\xc4\x83rii \xc3\xaen noua biseric\xc4\x83 de zid este amplasat\xc4\x83 o cruce veche adus\xc4\x83 din cimitirul bisericii de lemn, ce are inscrip\xc8\x9bionat urm\xc4\x83torul text: \xe2\x80\x9eAceast\xc4\x83 sf. cruce s-au ridicat pe cheltuiala roabei lui Dumnezeu Elisabeta a lui \xc8\x98tefan Bourean pe locul donat la larg: cimitirul mor\xc8\x9bilor. \xc3\x8entru etern\xc4\x83 ci \xc8\x99i a tot neamului amintire. La anul 1903\xe2\x80\x9d._NEWLINE_\xc3\x8encep\xc3\xa2nd cu anul 2010 au loc noi lucr\xc4\x83ri de restaurare la vechea biseric\xc4\x83 de lemn din Gr\xc4\x83nice\xc8\x99ti. Astfel, acoperi\xc8\x99ul din tabl\xc4\x83 este recondi\xc8\x9bionat \xc8\x99i sunt \xc3\xaenlocuite u\xc8\x99a \xc8\x99i ferestrele l\xc4\x83ca\xc8\x99ului, executate de me\xc8\x99terul Constantin Isopescu din Voievodeasa. \xc3\x8envelitoarea din sc\xc3\xa2nduri a pere\xc8\x9bilor se afla \xc3\xaentr-un stadiu destul de avansat de degradare, astfel c\xc4\x83 este \xc3\xaenlocuit\xc4\x83 cu o \xc3\xaenvelitoare nou\xc4\x83, realizat\xc4\x83 din lambriu l\xc4\x83cuit. Aleea de acces, de la turnul clopotni\xc8\x9b\xc4\x83 p\xc3\xa2n\xc4\x83 la intrarea \xc3\xaen biseric\xc4\x83, este \xc8\x99i ea ref\xc4\x83cut\xc4\x83 cu piatr\xc4\x83 adus\xc4\x83 din r\xc3\xa2ul Suceava. Dup\xc4\x83 finalizarea lucr\xc4\x83rilor, la data de 29 septembrie 2013, l\xc4\x83ca\xc8\x99ul de lemn este resfin\xc8\x9bit de Arhiepiscopul Sucevei \xc8\x99i R\xc4\x83d\xc4\x83u\xc8\x9bilor, Pimen Zainea. La slujba de resfin\xc8\x9bire au participat, pe l\xc3\xa2ng\xc4\x83 sute de credincio\xc8\x99i, autorit\xc4\x83\xc8\x9bile locale \xc8\x99i fiii satului veni\xc8\x9bi de departe.\n_START_SECTION_\nArhitectura bisericii\n_START_PARAGRAPH_\nBiserica de lemn din Gr\xc4\x83nice\xc8\x99ti este construit\xc4\x83 \xc3\xaen totalitate din b\xc3\xa2rne de stejar. Ea se sprijin\xc4\x83 pe un soclu din piatr\xc4\x83 de r\xc3\xa2u. Pentru a proteja edificiul de intemperii, pere\xc8\x9bii din b\xc3\xa2rne au fost placa\xc8\x9bi cu sc\xc3\xa2nduri mici, de tip lambriu, dispuse orizontal \xc8\x99i tratate \xc3\xaempotriva incendiilor \xc8\x99i cariilor._NEWLINE_Biserica are un acoperi\xc8\x99 \xc3\xaenalt, cu pante repezi, ce prezint\xc4\x83 o \xc3\xaenvelitoare din tabl\xc4\x83 zincat\xc4\x83. Strea\xc8\x99ina larg\xc4\x83 se sprijin\xc4\x83 pe console \xc3\xaen retrageri. Deasupra naosului se \xc3\xaenal\xc8\x9b\xc4\x83 singura turl\xc4\x83 a l\xc4\x83ca\xc8\x99ului. Aceasta este \xc3\xaenvelit\xc4\x83 complet \xc3\xaen tabl\xc4\x83, iar \xc3\xaen v\xc3\xa2rful ei exist\xc4\x83 o cruce. Alte dou\xc4\x83 cruci sunt dispuse \xc3\xaen extremit\xc4\x83\xc8\x9bile de est \xc8\x99i de vest ale coamei acoperi\xc8\x99ului._NEWLINE_Monumentul are form\xc4\x83 de nav\xc4\x83, f\xc4\x83r\xc4\x83 contraabsid\xc4\x83 \xc8\x99i cu absida altarului de form\xc4\x83 pentagonal\xc4\x83 \xc8\x99i u\xc8\x99or decro\xc8\x99at\xc4\x83 fa\xc8\x9b\xc4\x83 de restul corpului construc\xc8\x9biei. Accesul \xc3\xaen interior se realizeaz\xc4\x83 pe o u\xc8\x99\xc4\x83 masiv\xc4\x83, confec\xc8\x9bionat\xc4\x83 din lemn \xc8\x99i dispus\xc4\x83 \xc3\xaen peretele sudic._NEWLINE_\xc3\x8en interior, biserica este \xc3\xaemp\xc4\x83r\xc8\x9bit\xc4\x83 \xc3\xaen trei \xc3\xaenc\xc4\x83peri: pronaos, naos \xc8\x99i altar. Pronaosul are o form\xc4\x83 dreptunghiular\xc4\x83, iar \xc3\xaen peretele sudic se afl\xc4\x83 u\xc8\x99a de intrare \xc8\x99i o fereastr\xc4\x83. \xc3\x8en naosul ce are de asemenea form\xc4\x83 dreptunghiular\xc4\x83, lumina p\xc4\x83trunde prin patru ferestre: dou\xc4\x83 dispuse \xc3\xaen peretele sudic \xc8\x99i dou\xc4\x83 dispuse simetric \xc3\xaen peretele nordic. Absida altarului, u\xc8\x99or decro\xc8\x99at\xc4\x83 \xc8\x99i de form\xc4\x83 pentagonal\xc4\x83, are dou\xc4\x83 ferestre: una \xc3\xaen axa absidei, c\xc4\x83tre est, \xc8\x99i alta \xc3\xaen peretele sudic. Toate cele \xc8\x99apte ferestre ale bisericii au aceea\xc8\x99i form\xc4\x83 \xc8\x99i acelea\xc8\x99i dimensiuni, \xc3\xaencheindu-se la partea superioar\xc4\x83 printr-un arc \xc3\xaen plin cintru._NEWLINE_Biserica este pardosit\xc4\x83 cu pietre cioplite \xc8\x99i zugr\xc4\x83vit\xc4\x83 pe interior. La trecerea din pronaos \xc3\xaen naos, sub tavan, sunt dispuse 12 icoane pictate pe lemn ce \xc3\xaenf\xc4\x83\xc8\x9bi\xc8\x99eaz\xc4\x83 scene din via\xc8\x9ba lui Hristos \xc8\x99i a Maicii Domnului. Iconostasul este alc\xc4\x83tuit din trei registre care cuprind 36 de icoane. Scaunul arhieresc este realizat prin tehnica traforajului, av\xc3\xa2nd ornamente aplicate \xc8\x99i pictate."